ΠΙΝΑΚΑΣ ΠΕΡΙΕΧΟΜΕΝΩΝ

1. Εισαγωγή 3

2. Έσοδα ειδικού προορισμού του ΕΓΤΕ 3

3. Έσοδα προερχόμενα από τα προσωρινά ποσά αναδιάρθρωσης (τομέας της ζάχαρης) 4

4. Παρατηρήσεις για την προσωρινή εκτέλεση του προϋπολογισμού 2011 του ΕΓΤΕ 5

5. Εκτέλεση του λογαριασμού εσόδων ειδικού προορισμού του ΕΓΤΕ 10

6. Εκτέλεση του λογαριασμού εσόδων που προέρχονται από τα προσωρινά ποσά αναδιάρθρωσης (τομέας της ζάχαρης) 10

7. Απορρόφηση κονδυλίων του ταμείου αναδιάρθρωσης στον τομέα της ζάχαρης 11

8. Συμπεράσματα 11

ΠΑΡΑΡΤΗΜΑ 1 Προσωρινή απορρόφηση πιστώσεων του ΕΓΤΕ έως τις 31/08/2011 12

Εισαγωγή

Στο παράρτημα 1 εμφαίνεται το πραγματικό επίπεδο εκτέλεσης του προϋπολογισμού στο διάστημα από τις 16 Οκτωβρίου 2010 έως τις 31 Αυγούστου 2011 συγκριτικά με την πορεία των δαπανών σύμφωνα με τον δείκτη, που καταρτίστηκε με βάση τις διατάξεις του άρθρου 20 του κανονισμού (EΚ) αριθ. 1290/2005[1] του Συμβουλίου.

Έσοδα ειδικού προορισμού του ΕΓΤΕ

Με βάση τους κανόνες του άρθρου 34 του κανονισμού (ΕΚ) αριθ. 1290/2005 του Συμβουλίου με αντικείμενο τη χρηματοδότηση της Κοινής Γεωργικής Πολιτικής, τα έσοδα που προέρχονται από δημοσιονομικές διορθώσεις στο πλαίσιο αποφάσεων εκκαθάρισης ως προς τη συμμόρφωση, από παρατυπίες και από την εισφορά επί του γάλακτος θεωρούνται έσοδα ειδικού προορισμού που διατίθενται για τη χρηματοδότηση των δαπανών του ΕΓΤΕ. Σύμφωνα με τους κανόνες αυτούς, τα έσοδα ειδικού προορισμού μπορούν να χρησιμοποιηθούν για την κάλυψη της χρηματοδότησης των δαπανών του ΕΓΤΕ που πραγματοποιούνται από τα κράτη μέλη. Σε περίπτωση μη χρησιμοποίησης μέρους των ανωτέρω εσόδων, τότε το ποσό αυτό μεταφέρεται αυτόματα στο επόμενο οικονομικό έτος[2].

Ο προϋπολογισμός του ΕΓΤΕ για το 2011 περιλαμβάνει αφενός την πλέον πρόσφατη εκτίμηση της Επιτροπής για το ύψος των κονδυλίων που θα χρειάζονταν για να χρηματοδοτηθούν οι αναμενόμενες δαπάνες για μέτρα παρέμβασης στην αγορά και για άμεσες ενισχύσεις και, αφετέρου, τις εκτιμήσεις των εσόδων ειδικού προορισμού τα οποία αναμενόταν να συγκεντρωθούν στη διάρκεια της οικείας δημοσιονομικής χρήσης, καθώς και το εκ μεταφοράς υπόλοιπο των εσόδων ειδικού προορισμού που παρέμειναν διαθέσιμα από την προηγούμενη χρήση. Στην πρότασή της για το ύψος των πιστώσεων ΕΓΤΕ στον προϋπολογισμό του 2011, η Επιτροπή έλαβε υπόψη τα συνολικά αναμενόμενα έσοδα ειδικού προορισμού και ζήτησε για το 2011 επίπεδο πιστώσεων υπολογιζόμενο με αφαίρεση των κατ’ εκτίμηση εσόδων ειδικού προορισμού από την εκτιμώμενη δαπάνη της. Η αρμόδια για τον προϋπολογισμό αρχή ενέκρινε τον νέο προϋπολογισμό του ΕΓΤΕ, του οποίου οι πιστώσεις περιλαμβάνουν τα αναμενόμενα έσοδα ειδικού προορισμού.

Κατά την κατάρτιση του προϋπολογισμού για το 2011, σύμφωνα με τις εκτιμήσεις της Επιτροπής, τα διαθέσιμα έσοδα ειδικού προορισμού ανέρχονταν σε 1.247 εκατ. ευρώ. Συγκεκριμένα:

- Τα έσοδα ειδικού προορισμού που αναμένεται να προκύψουν στη διάρκεια του οικονομικού έτους 2011 υπολογίστηκαν κατ’ εκτίμηση σε 707 εκατ. ευρώ. Από διορθώσεις εκκαθάρισης ως προς τη συμμόρφωση και από τις παρατυπίες αναμενόταν να προκύψουν ποσά ύψους 600 εκατ. ευρώ και 88 εκατ. ευρώ, αντιστοίχως. Οι εισπράξεις από την εισφορά επί του γάλακτος εκτιμήθηκαν σε 19 εκατ. ευρώ.

- Το ποσό των εσόδων ειδικού προορισμού που αναμένεται να μεταφερθεί από τη χρήση 2010 στη χρήση 2011 υπολογίστηκε κατ’ εκτίμηση σε 540 εκατομμύρια ευρώ.

Στον προϋπολογισμό για το 2011, η Επιτροπή διέθεσε τα έσοδα αυτά των 1.247 εκατ. ευρώ σε δύο καθεστώτα. Συγκεκριμένα:

- 500 εκατ. ευρώ διατέθηκαν στα επιχειρησιακά ταμεία για τις οργανώσεις παραγωγών στον τομέα των οπωροκηπευτικών, και

- 747 εκατ. ευρώ για το καθεστώς ενιαίας ενίσχυσης.

Για τα εν λόγω δύο καθεστώτα, η αρμόδια για τον προϋπολογισμό αρχή ενέκρινε τελικώς πιστώσεις που ανέρχονταν αντίστοιχα σε 292 εκατ. ευρώ και 30.389 εκατ. ευρώ, σύμφωνα με την πρόταση της Επιτροπής. Το άθροισμα των εγκριθεισών πιστώσεων και των εσόδων ειδικού προορισμού που αναφέρονται ανωτέρω αντιστοιχεί σε εκτιμώμενες αναλήψεις υποχρεώσεων συνολικού ποσού 792 εκατ. ευρώ για τα επιχειρησιακά ταμεία των οργανώσεων παραγωγών στον τομέα των οπωροκηπευτικών και σε 31.136 εκατ. ευρώ για το καθεστώς ενιαίας ενίσχυσης.

Στο παράρτημα, στο οποίο παρουσιάζεται η προσωρινή εκτέλεση του προϋπολογισμού 2011 έως τις 31 Αυγούστου 2011, τα ποσά των πιστώσεων του προϋπολογισμού για τον τομέα των οπωροκηπευτικών και για τον τομέα των άμεσων αποσυνδεδεμένων ενισχύσεων αντιστοιχούν σε εγκριθέντα κονδύλια για τα εν λόγω δύο καθεστώτα, που ανέρχονται αντιστοίχως σε 491,1 εκατ. ευρώ και 36.324 εκατ. ευρώ, χωρίς να ληφθούν υπόψη τα προαναφερθέντα έσοδα ειδικού προορισμού. Αφού ενταχθούν τα έσοδα ειδικού προορισμού στους τομείς αυτούς, οι συνολικές προβλεπόμενες στον προϋπολογισμό 2011 πιστώσεις ανέρχονται σε 991,1 εκατ. ευρώ για τον τομέα των οπωροκηπευτικών και σε 37.071 εκατ. ευρώ για τις αποσυνδεδεμένες άμεσες ενισχύσεις.

Έσοδα προερχόμενα από τα προσωρινά ποσά αναδιάρθρωσης (τομέας της ζάχαρης)

Τα προσωρινά ποσά αναδιάρθρωσης στον τομέα της ζάχαρης αντιμετωπίζονται ως έσοδα ειδικού προορισμού με σκοπό τη χρηματοδότηση της ενίσχυσης για την αναδιάρθρωση του τομέα της ζάχαρης και άλλων ενισχύσεων που προβλέπονται για το ταμείο αναδιάρθρωσης στον τομέα της ζάχαρης. Για τις τρεις περιόδους εμπορίας, 2006/07, 2007/08 και 2008/09, τα ανωτέρω ποσά, τα οποία αφορούν τις ποσοτικές ποσοστώσεις ζάχαρης, σιροπιού ινουλίνης και ισογλυκόζης που ευρίσκονται στην κατοχή εμπορευόμενων σε κάθε κράτος μέλος, καταβλήθηκαν στο Ταμείο. Κατά την κατάρτιση του προϋπολογισμού για το 2011, ποσό ύψους 1.015 εκατ. ευρώ αναμενόταν να μεταφερθεί από τη χρήση 2010 στη χρήση 2011. Το τελικό ποσό των εσόδων ειδικού προορισμού εκ μεταφοράς το 2011 στο ταμείο αναδιάρθρωσης στον τομέα της ζάχαρης έφθασε τα 1.044,8 εκατ. ευρώ.

Παρατηρήσεις για την προσωρινή εκτέλεση του προϋπολογισμού 2011 του ΕΓΤΕ

Στο παράρτημα 1 εμφαίνεται το προσωρινό επίπεδο εκτέλεσης του προϋπολογισμού για το διάστημα από τις 16 Οκτωβρίου 2010 έως τις 31 Αυγούστου 2011. Συγκρίνεται με την πορεία των δαπανών όπως προβλέπονται από τον δείκτη που καταρτίστηκε με βάση τις διατάξεις του άρθρου 20 του κανονισμού (EΚ) αριθ. 1290/2005 του Συμβουλίου. Κατωτέρω ακολουθούν σύντομα σχόλια για τα άρθρα του προϋπολογισμού που εμφανίζουν τις σημαντικότερες αποκλίσεις μεταξύ του πραγματικού και του αναμενόμενου επιπέδου εκτέλεσης του προϋπολογισμού 2011:

Μέτρα παρέμβασης στην αγορά

Οι πιστώσεις που απορροφήθηκαν για παρεμβάσεις στις αγορές γεωργικών προϊόντων ήταν κατά 166,0 εκατ. ευρώ υψηλότερες σε σχέση με το επίπεδο των εγκεκριμένων πιστώσεων του προϋπολογισμού, όπως προσδιορίστηκε από το επίπεδο του δείκτη στις 31 Αυγούστου 2011. Η απόκλιση αυτή αποδίδεται πρωτίστως στον τομέα των οπωροκηπευτικών, στα επισιτιστικά προγράμματα, καθώς και στους τομείς του βοείου και του χοιρείου κρέατος. Παράλληλα, άλλοι τομείς παρουσιάζουν συνολικώς υστέρηση εκτέλεσης.

Σιτηρά (- 146,6 εκατ. ευρώ)

Η υστέρηση εκτέλεσης αυτού του άρθρου του προϋπολογισμού το 2011 οφείλεται στις υψηλές πωλήσεις σιτηρών από την παρέμβαση κατά την περίοδο από τον Δεκέμβριο του 2010 έως τον Μάιο του 2011. Η Επιτροπή πώλησε στο πλαίσιο ανοικτών διαγωνισμών 2.551.000 τόνους κριθής και 88.000 τόνους σίτου σε τιμές σημαντικά υψηλότερες από αυτές που προέβλεπε ο προϋπολογισμός του 2011. Οι τιμές αυτές αποφέρουν σημαντικά έσοδα στον προϋπολογισμό του 2011 και παρουσιάζονται ως αρνητικά ποσά όσον αφορά την εκτέλεση του ιδίου άρθρου του προϋπολογισμού. Η Επιτροπή θεωρεί ότι τα κέρδη αυτά θα οδηγήσουν σε συνολική υστέρηση όσον αφορά την εκτέλεση αυτού του άρθρου του προϋπολογισμού έως το τέλος του οικονομικού έτους 2011.

Επιστροφές για προϊόντα εκτός παραρτήματος 1 (-17,3 εκατ. ευρώ)

Η υστέρηση εκτέλεσης αυτού του άρθρου του προϋπολογισμού, με βάση το επίπεδο του δείκτη, οφείλεται στις μικρότερες πληρωμές όσον αφορά τα πιστοποιητικά εξαγωγών για τη ζάχαρη και τα γαλακτοκομικά προϊόντα σε σχέση με τα αρχικώς εκτιμηθέντα στον προϋπολογισμό ποσά.

Επισιτιστικά προγράμματα (+ 22,4 εκατ. ευρώ)

Η ταχύτερη απορρόφηση των πιστώσεων οφείλεται κυρίως στο γεγονός ότι τα ποσά που καταβλήθηκαν το 2011 ήταν υψηλότερα από τα συνήθη των προγραμμάτων των προηγουμένων ετών και στις τροποποιήσεις στους ισχύοντες κανόνες σχετικά με την οργάνωση της διανομής της βοήθειας το 2011 σε σύγκριση με το προηγούμενο έτος. Ο δείκτης δεν αντικατοπτρίζει τις εν λόγω αλλαγές. Πράγματι, το 2011, η προθεσμία για την απόσυρση του 70% των αποθεμάτων που είχαν κατανεμηθεί σε κάθε κράτος μέλος διεξήχθη τον Μάιο αντί για τον Ιούνιο. Επιπλέον, φαίνεται ότι, λόγω των μικρότερων ποσών που προβλέπονται τώρα για το σχέδιο του 2012, τα κράτη μέλη προτίθενται να εκτελέσουν πλήρως το σχέδιο του 2011. Ωστόσο, προς το παρόν, η Επιτροπή κρίνει ότι ο ταχύτερος ρυθμός εκτέλεσης του σχεδίου του 2011 δεν θα επιφέρει σημαντική υπέρβαση εκτέλεσης, εφόσον υπάρξει, των προβλεπόμενων πιστώσεων του προϋπολογισμού.

Κλωστικά φυτά (+ 5,9 εκατ. ευρώ)

Η ταχύτερη απορρόφηση των διαθέσιμων πιστώσεων γι’ αυτό το άρθρο του προϋπολογισμού οφείλεται στα μέτρα αναδιάρθρωσης του τομέα του βαμβακιού, τα οποία εφαρμόστηκαν για πρώτη φορά το 2010, δεδομένου ότι όλες οι πληρωμές πραγματοποιήθηκαν τον Οκτώβριο. Αυτό χρησίμευσε έπειτα ως βάση καθορισμού του δείκτη για το 2011. Ωστόσο, το 2011 οι δαπάνες για το άρθρο αυτό δηλώθηκαν από τα κράτη μέλη με χρόνο έναρξης τις αρχές του έτους και για τον λόγο αυτό παρατηρείται τώρα υπέρβαση απορρόφησης των πιστώσεων του προϋπολογισμού. Όμως, η πορεία αυτή εκτέλεσης δεν συνιστά κίνδυνο υπέρβασης των πιστώσεων του προϋπολογισμού, καθώς υπάρχουν ποσοτικά και δημοσιονομικά ανώτατα όρια που προβλέπονται από τη νομοθεσία για τα μέτρα αυτά.

Οπωροκηπευτικά (+ 312,7 εκατ. ευρώ συγκριτικά με τις εγκριθείσες πιστώσεις)

Το ανωτέρω επίπεδο εκτέλεσης μπορεί να αποδοθεί στις δαπάνες για τα επιχειρησιακά ταμεία των οργανώσεων παραγωγών, τα οποία χρηματοδοτούνται τόσο από τις εγκριθείσες πιστώσεις του προϋπολογισμού όσο και από τα έσοδα ειδικού προορισμού για το καθεστώς αυτό στο πλαίσιο του προϋπολογισμού 2011 (Σημείωση: για περαιτέρω λεπτομέρειες βλέπε ανωτέρω σημείο 2). Αυτό το επίπεδο εκτέλεσης είναι το αποτέλεσμα εφαρμογής του δείκτη για την περίοδο που λήγει στις 31 Αυγούστου 2011 στις εγκριθείσες πιστώσεις του προϋπολογισμού οι οποίες δεν περιλαμβάνουν τα έσοδα ειδικού προορισμού για τον τομέα αυτό.

Επί του παρόντος, η Επιτροπή θεωρεί ότι οι συνολικές διαθέσιμες πιστώσεις για τον τομέα αυτό θα είναι επαρκείς για την κάλυψη των δαπανών που αναμένεται να πραγματοποιηθούν από τα κράτη μέλη το 2011.

Αρχής γενομένης το 2010, προς διευκόλυνση του αναγνώστη, η Επιτροπή εισήγαγε υποσημείωση * στον πίνακα προσωρινής εκτέλεσης που εμφαίνεται στο παράρτημα. Η υποσημείωση αυτή δείχνει ποια θα ήταν η κατάσταση εάν ο δείκτης, όπως είχε διαμορφωθεί στις 31 Αυγούστου 2011, είχε εφαρμοστεί στο σύνολο των πιστώσεων που αναμένεται να διατεθούν ώστε να χρηματοδοτηθεί ο εν λόγω τομέας. Όπως αναφέρθηκε στο σημείο 2 ανωτέρω, η συνολική χρηματοδότηση που αναμένεται να διατεθεί για τον τομέα αυτόν αποτελείται από τις εγκριθείσες πιστώσεις του προϋπολογισμού, ύψους 491,1 εκατ. ευρώ, και από τα έσοδα ειδικού προορισμού για τον τομέα αυτόν, που εκτιμώνται σε 500 εκατ. ευρώ. Ως εκ τούτου, εάν ο δείκτης είχε εφαρμοστεί στη συνολική χρηματοδότηση ποσού 991,1 εκατ. ευρώ που αναμενόταν να διατεθεί, θα προέκυπτε υστέρηση εκτέλεσης ύψους – 70,2 εκατ. ευρώ.

Η εν λόγω υστέρηση εκτέλεσης σχετίζεται με τα επιχειρησιακά ταμεία για οργανώσεις παραγωγών, τα οποία παρουσιάζουν ελαφρώς βραδύτερο ρυθμό πληρωμών απ’ ό,τι τα προηγούμενα έτη, και με το καθεστώς προώθησης της κατανάλωσης φρούτων στα σχολεία, το οποίο λόγω της σχετικής πρωτοτυπίας του μέτρου δεν ακολουθεί ακόμη μια συγκεκριμένη εικόνα εκτέλεσης. Ωστόσο, θα πρέπει να σημειωθεί ότι ένα μέρος των έκτακτων μέτρων στήριξης για τον τομέα των οπωροκηπευτικών που θεσπίστηκαν από την Επιτροπή μετά την κρίση λόγω του βακτηρίου E.coli στη Γερμανία θα χρηματοδοτηθεί μέσω των επιχειρησιακών ταμείων για τις οργανώσεις παραγωγών και το υπόλοιπο μέρος μέσω άλλης θέσης του ιδίου άρθρου του προϋπολογισμού. Τα ανωτέρω μέτρα αναμένεται να στοιχίσουν περίπου 227 εκατ. ευρώ και τώρα εκτιμάται ότι τα κράτη μέλη θα δηλώσουν δαπάνες ύψους 215 εκατ. ευρώ μέχρι τα τέλη του οικονομικού έτους 2011. Για την περίοδο που καλύπτει η παρούσα έκθεση, τα κράτη μέλη έχουν δηλώσει μόλις το 10% των δαπανών σχετικά με την κρίση αυτή.

Επιπλέον, οι ενισχύσεις για προκαταρκτική αναγνώριση των οργανώσεων παραγωγών εξακολουθούν να αυξάνονται σε σύγκριση με τα τρία τελευταία έτη. Σημαντική υπέρβαση του κονδυλίου αυτού προβλέπεται στο τέλος του οικονομικού έτους 2011.

Με βάση όλους τους προαναφερθέντες παράγοντες, αναμένεται ότι οι τελικές δαπάνες που θα δηλωθούν για τον παρόντα τομέα θα υπερβούν τις αντίστοιχες διαθέσιμες πιστώσεις του προϋπολογισμού και θα καλυφθούν με μεταφορά πιστώσεων από άλλα κονδύλια του προϋπολογισμού.

Προώθηση (- 9,4 εκατ. ευρώ)

Σε σύγκριση με το επίπεδο εκτέλεσης όπως προκύπτει από τον δείκτη στις 31 Αυγούστου 2011, παρατηρείται υστέρηση εκτέλεσης. Με βάση τα στοιχεία που κοινοποίησαν τα κράτη μέλη, η Επιτροπή θεωρεί ότι αυτός ο ρυθμός πληρωμών θα διατηρηθεί ως επί το πλείστο μέχρι τα τέλη του οικονομικού έτους και θα έχει ως αποτέλεσμα την υστέρηση εκτέλεσης για τα κονδύλια του άρθρου αυτού.

Γάλα και γαλακτοκομικά προϊόντα (- 61,8 εκατ. ευρώ)

Σε σύγκριση με το επίπεδο εκτέλεσης όπως προκύπτει από τον δείκτη στις 31 Αυγούστου 2011, παρατηρείται υστέρηση εκτέλεσης. Αυτή σχετίζεται κυρίως με το καθεστώς διανομής γάλακτος στα σχολεία, τα κονδύλια του οποίου στον προϋπολογισμό αυξήθηκαν κατά 10 εκατ. ευρώ κατά τη διάρκεια των διαπραγματεύσεων για τον προϋπολογισμό του 2011 σε σύγκριση με τις αρχικές πιστώσεις που είχε ζητήσει η Επιτροπή. Η εκτέλεση από τα κράτη μέλη δεν αντικατοπτρίζει την αύξηση αυτή στον προϋπολογισμό.

Επιπλέον, οι πωλήσεις αποβουτυρωμένου γάλακτος σε σκόνη μέσω της παρέμβασης, οι οποίες διεξήχθησαν από τον Δεκέμβριο του 2010 έως τον Μάρτιο του 2011, έχουν πραγματοποιηθεί σε επίπεδο τιμών που είναι υψηλότερο από αυτό που προβλεπόταν αρχικά στον προϋπολογισμό για το 2011, με συνέπεια να αυξηθούν τα έσοδα του προϋπολογισμό του 2011. Τα εν λόγω κέρδη εμφαίνονται στην εκτέλεση του προϋπολογισμού ως αρνητικά ποσά στο ίδιο κονδύλιο. Στο παρόν στάδιο, η Επιτροπή θεωρεί ότι τα κέρδη αυτά θα οδηγήσουν σε συνολική υστέρηση όσον αφορά την εκτέλεση των πιστώσεων αυτού του άρθρου του προϋπολογισμού έως το τέλος του οικονομικού έτους 2011.

Βόειο κρέας (+ 19,7 εκατ. ευρώ)

Η ταχύτερη απορρόφηση των κονδυλίων αυτού του άρθρου του προϋπολογισμού σε σύγκριση με το επίπεδο του δείκτη είναι αποτέλεσμα των μεγαλύτερων του αναμενόμενου ποσοτήτων που εξήχθησαν με επιστροφές κατά το διάστημα από τις 16 Οκτωβρίου 2010. Λόγω του ανοίγματος της τουρκικής αγοράς στα ενωσιακά προϊόντα κρέατος, αυξήθηκε σημαντικά η εξαγωγική δραστηριότητα στην αγορά αυτή κατά το έτος ΠΟΕ 2010/11. Η Επιτροπή εξέδωσε κατά το τρέχον έτος πιστοποιητικά εξαγωγής για ποσότητα μεγαλύτερη από αυτήν που προβλεπόταν στον προϋπολογισμό του 2011. Η Επιτροπή θεωρεί ότι το άρθρο αυτό του προϋπολογισμού θα παρουσιάσει συνολική υπέρβαση εκτέλεσης έως τα τέλη του οικονομικού έτους 2011, η οποία θα πρέπει να καλυφθεί με μεταφορά πιστώσεων από άλλα κονδύλια του προϋπολογισμού.

Χοίρειο κρέας, αυγά και πουλερικά (+ 53,9 εκατ. ευρώ)

Η ταχύτερη απορρόφηση των διαθέσιμων πιστώσεων αυτού του άρθρου του προϋπολογισμού σε σύγκριση με τον δείκτη αποδίδεται σε μεγαλύτερες του αναμενόμενου ποσότητες πουλερικών που εξήχθησαν με επιστροφές κατά το τρέχον οικονομικό έτος.

Επιπλέον, η Επιτροπή στο παρόν στάδιο αναμένει ότι θα καταβάλει το 2011 περίπου 50 εκατ. ευρώ για το μέτρο της ιδιωτικής αποθεματοποίησης χοιρείου κρέατος (το οποίο θεσπίστηκε τον Ιανουάριο 2011) για το οποίο στον προϋπολογισμό 2011 δεν είχαν προβλεφθεί πιστώσεις. Η Επιτροπή αναμένει ότι οι εν λόγω παράγοντες θα οδηγήσουν σε υπέρβαση απορρόφησης των πιστώσεων αυτού του άρθρου του προϋπολογισμού, η οποία θα πρέπει να καλυφθεί με μεταφορά πιστώσεων από άλλα κονδύλια του προϋπολογισμού.

Άμεσες ενισχύσεις

Οι πιστώσεις που απορροφήθηκαν για άμεσες ενισχύσεις σε σύγκριση με αυτές που προέκυπταν από τον δείκτη στις 31 Αυγούστου 2011 ήσαν υψηλότερες κατά 391,2 εκατ. ευρώ

Αποσυνδεδεμένες άμεσες ενισχύσεις (+ 509,0 εκατ. ευρώ συγκριτικά με τις εγκριθείσες πιστώσεις)

Οι συνολικές διαθέσιμες πιστώσεις για τις ανάγκες του τομέα αυτού ανέρχονται σε 37.071 εκατ. ευρώ, αφορούν δε τις εγκριθείσες πιστώσεις του προϋπολογισμού, ύψους 36.324 εκατ. ευρώ, και τα προβλεπόμενα έσοδα ειδικού προορισμού ύψους 747 εκατ. ευρώ, που διατίθενται στο καθεστώς ενιαίας ενίσχυσης. (Σημ.: για λεπτομέρειες βλέπε ανωτέρω σημείο 2).

Το καθεστώς ενιαίας ενίσχυσης (ΚΕΕ) παρουσιάζει υπέρβαση εκτέλεσης σε σύγκριση με τον δείκτη λόγω του τεχνικού αποτελέσματος της εφαρμογής του στο επίπεδο των εγκεκριμένων πιστώσεων, στις οποίες δεν περιλαμβάνονται τα έσοδα ειδικού προορισμού. Αρχής γενομένης το 2010, προς διευκόλυνση του αναγνώστη, η Επιτροπή εισήγαγε υποσημείωση * στον πίνακα προσωρινής εκτέλεσης που εμφαίνεται στο παράρτημα. Η υποσημείωση αυτή δείχνει ποια θα ήταν η κατάσταση εάν ο δείκτης, όπως είχε διαμορφωθεί στις 31 Αυγούστου 2011, είχε εφαρμοστεί στο σύνολο των πιστώσεων που αναμένεται να διατεθούν ώστε να χρηματοδοτηθεί ο εν λόγω τομέας. Ως εκ τούτου, εάν ο δείκτης είχε εφαρμοστεί στη συνολική χρηματοδότηση ύψους 37.071 εκατ. ευρώ που αναμενόταν να διατεθεί για τον τομέα αυτό, θα προέκυπτε υστέρηση εκτέλεσης ύψους -237,2 εκατ. ευρώ (ή 0,6%).

Προς το παρόν, η Επιτροπή αναμένει ότι ο προϋπολογισμός για τις αποσυνδεδεμένες άμεσες ενισχύσεις θα σημειώσει υστέρηση εκτέλεσης στο τέλος του οικονομικού έτους δεδομένου ότι τα κράτη μέλη δηλώνουν για τα μέτρα συνδεδεμένης ειδικής στήριξης δυνάμει του άρθρου 68 χαμηλότερες δαπάνες σε σύγκριση με εκείνες που είχαν προβλεφθεί αρχικά στον προϋπολογισμό του 2011. Ωστόσο, ως προς το ΚΕΕ, με βάση τις προβλέψεις των κρατών μελών αναμένεται σχεδόν πλήρης απορρόφηση έως το τέλος του οικονομικού έτους.

Άλλες άμεσες ενισχύσεις (- 118,3 εκατ. ευρώ)

Ο τομέας αυτός παρουσιάζει υστέρηση εκτέλεσης, στις 31 Αυγούστου 2011, σε σύγκριση με το αντίστοιχο επίπεδο του δείκτη. Τα κράτη μέλη δηλώνουν για τα μέτρα συνδεδεμένης ειδικής στήριξης δυνάμει του άρθρου 68, για την πριμοδότηση θηλάζουσας αγελάδας και για τις πληρωμές στους παραγωγούς γεωμήλων αμυλοποιίας, χαμηλότερες δαπάνες σε σύγκριση με εκείνες που είχαν προβλεφθεί αρχικά στον προϋπολογισμό του 2011. Στο παρόν στάδιο, η Επιτροπή αναμένει ότι οι πιστώσεις του προϋπολογισμού στον τομέα αυτόν θα σημειώσουν υστέρηση εκτέλεσης στο τέλος του οικονομικού έτους.

Λοιπές δαπάνες

Λογιστική εκκαθάριση των λογαριασμών προηγούμενων χρήσεων (+ 321,0 εκατ. ευρώ)

Το τρέχον επίπεδο εκτέλεσης προκύπτει από τη σύγκριση μεταξύ των διορθώσεων της εκκαθάρισης λογαριασμών που ήδη πραγματοποιήθηκαν και του επιπέδου του αντίστοιχου δείκτη όπως είχε διαμορφωθεί στις 31 Αυγούστου 2011.

Είναι σκόπιμο να επισημανθεί ότι η Επιτροπή, στη διορθωτική επιστολή της για το 2011, πρότεινε διορθώσεις ύψους –72 εκατ. ευρώ. Το τελικό ποσό για τη λογιστική εκκαθάριση που αποφασίστηκε κατά τη διάρκεια των διαπραγματεύσεων για τον προϋπολογισμό του 2011 ανήλθε σε - 272 εκατ. ευρώ.

Στην παρούσα χρονική στιγμή, η Επιτροπή θεωρεί ότι οι αναμενόμενες διορθώσεις από τις αποφάσεις της λογιστικής εκκαθάρισης, το σύνολο των οποίων έχουν ήδη ληφθεί, και από τη μη τήρηση των προθεσμιών για την καταβολή των ενισχύσεων από τα κράτη μέλη δεν θα αρκούσαν για να καλύψουν τις αρνητικές δαπάνες ύψους –272 εκατ. ευρώ που απορρέουν από τις διαπραγματεύσεις για τον προϋπολογισμό. Πράγματι, ως αποτέλεσμα των διορθώσεων αυτών, η Επιτροπή θα πρέπει να επιστρέψει, δηλαδή να προβεί σε θετικές διορθώσεις υπέρ των κρατών μελών, καθαρό ποσό ύψους περίπου 64 εκατ. ευρώ. Επιπλέον, στο πλαίσιο των αποφάσεων εκκαθάρισης συμμόρφωσης που έλαβε η Επιτροπή το 2011, πρέπει να γίνουν θετικές διορθώσεις υπέρ των κρατών μελών ύψους περίπου 4 εκατ. ευρώ.

Ως εκ τούτου, η Επιτροπή θα πρέπει να βρει θετικές πιστώσεις του προϋπολογισμού, που δεν απαιτούνται για άλλες θέσεις του προϋπολογισμού του ΕΓΤΕ, ύψους περίπου 335 εκατ. ευρώ για να κλείσει τη συγκεκριμένη θέση του προϋπολογισμού το 2011.

Ασφάλεια των τροφίμων και των ζωοτροφών, υγεία των ζώων, καλή μεταχείριση των ζώων και υγεία των φυτών (- 32,1 εκατ. ευρώ)

Αναμένεται υστέρηση απορρόφησης των πιστώσεων αυτού του άρθρου του προϋπολογισμού επειδή οι δαπάνες εμβολιασμού κατά του καταρροϊκού πυρετού των προβάτων είναι χαμηλότερες από τις προβλεφθείσες συνεπεία της σημαντικής υποχώρησης εκδήλωσης της νόσου λόγω των πρόσφατων επιτυχών προγραμμάτων εμβολιασμού. Επιπλέον, τμήμα των χρημάτων που προβλέφθηκαν στον προϋπολογισμό για την αγορά εμβολίων έκτακτης ανάγκης στον κτηνιατρικό τομέα δεν θα αναληφθούν διότι δεν υπήρξαν νέα κρούσματα ασθενειών ζώων.

Εκτέλεση του λογαριασμού εσόδων ειδικού προορισμού του ΕΓΤΕ

Ο πίνακας του παραρτήματος δείχνει ότι στις 31 Αυγούστου 2011 ήταν διαθέσιμα έσοδα ειδικού προορισμού ύψους 1.601,1 εκατ. ευρώ. Συγκεκριμένα:

- Τα έσοδα από διορθώσεις στο πλαίσιο αποφάσεων εκκαθάρισης ως προς τη συμμόρφωση ανήλθαν σε 513,4 εκατ. ευρώ. Ωστόσο, τα έσοδα αυτά θα είναι τελικά μειωμένα κατά περίπου 46,1 εκατ. ευρώ μετά την απόφαση της Επιτροπής για τη διόρθωση μιας απόφασης εκκαθάρισης ως προς τη συμμόρφωση από το 2010·

- Τα έσοδα από παρατυπίες ανήλθαν σε περίπου 160,9 εκατ. ευρώ, σημαντικά υψηλότερα από την αρχική εκτίμηση των 88 εκατ. ευρώ·

- Κατά την παρούσα χρονική στιγμή, οι περισσότερες εισπράξεις από την εισφορά επί του γάλακτος έχουν συγκεντρωθεί και ανέρχονται σε περίπου 21,7 εκατ. ευρώ, ελαφρώς υψηλότερες από την αρχική εκτίμηση των 19 εκατ. ευρώ·

- Τέλος, αντιθέτως προς το αρχικώς εκτιμηθέν ποσό των 540 εκατ. ευρώ, το ποσό των εσόδων ειδικού προορισμού που μεταφέρθηκε τελικώς από τη χρήση 2010 στη χρήση 2011 ανήλθε σε 905,1 εκατ. ευρώ.

Κατά την παρούσα χρονική στιγμή, η Επιτροπή εκτιμά ότι πρόσθετα, αλλά όχι σημαντικά, ποσά εσόδων ειδικού προορισμού παραμένουν προς είσπραξη από παρατυπίες.

Εκτέλεση του λογαριασμού εσόδων που προέρχονται από τα προσωρινά ποσά αναδιάρθρωσης (τομέας της ζάχαρης)

Σύμφωνα με τη νομοθεσία, μετά τον Νοέμβριο 2009 δεν εισπράχθηκαν από τα κράτη μέλη νέα προσωρινά ποσά αναδιάρθρωσης. Επομένως, το συνολικό ποσό εσόδων ειδικού προορισμού που είναι διαθέσιμο στο Ταμείο αναδιάρθρωσης στον τομέα της ζάχαρης είναι ίσο προς το ποσό εκ μεταφοράς από τον προϋπολογισμό 2010, το οποίο, αντίθετα προς τις αρχικές εκτιμήσεις, ανέρχεται σε 1.044,8 εκατ. ευρώ (ποσό υψηλότερο από τα 1.015 εκατ. ευρώ του προϋπολογισμού 2011 λόγω χαμηλότερων από τις αναμενόμενες πληρωμών που πραγματοποιήθηκαν στα τέλη 2010).

Απορρόφηση κονδυλίων του ταμείου αναδιάρθρωσης στον τομέα της ζάχαρης

Έως τα τέλη Αυγούστου 2011, τα κράτη μέλη είχαν πραγματοποιήσει πληρωμές ύψους 109,1 εκατ. ευρώ για ενισχύσεις όσον αφορά μέτρα αναδιάρθρωσης, για ενισχύσεις διαφοροποίησης ή για ενισχύσεις σε ζαχαρουργεία. Με βάση τις δηλώσεις των κρατών μελών, αναμένονται ακόμη τον μήνα Σεπτέμβριο σημαντικές πληρωμές ύψους περίπου 60 εκατ. ευρώ.

Συμπεράσματα

Η προσωρινή εκτέλεση των πιστώσεων προϋπολογισμού 2011 του ΕΓΤΕ για την περίοδο έως τις 31 Αυγούστου 2011 δείχνει ότι οι μηνιαίες επιστροφές στα κράτη μέλη υπερέβησαν κατά 837,8 εκατ. ευρώ. Τώρα είναι διαθέσιμα έσοδα ειδικού προορισμού ανερχόμενα σε 1.601,1 εκατ. ευρώ, συμπεριλαμβανομένων των εσόδων ειδικού προορισμού που μεταφέρθηκαν από το προηγούμενο έτος. Ωστόσο, τα έσοδα ειδικού προορισμού που εισπράχθηκαν το 2011 για το ΕΓΤΕ θα μειωθούν βάσει των διορθώσεων που αναφέρονται στο σημείο 5 ανωτέρω. Κατά την παρούσα χρονική στιγμή, το ποσό των εσόδων ειδικού προορισμού που θα είναι τελικώς διαθέσιμο θα χρησιμοποιηθεί για την κάλυψη των αναγκών χρηματοδότησης του τομέα των οπωροκηπευτικών, του τομέα του χοιρείου κρέατος και των διορθώσεων της εκκαθάρισης λογαριασμών και της εκκαθάρισης ως προς τη συμμόρφωση, οι οποίοι είναι οι σημαντικότεροι τομείς που θα χρειαστούν πρόσθετη χρηματοδότηση το 2011. Αφού καλυφθούν οι προαναφερόμενες ανάγκες, τυχόν απομένον υπόλοιπο εσόδων ειδικού προορισμού θα μεταφερθεί το 2012 ώστε να καλύψει τις χρηματοδοτικές ανάγκες του εν λόγω οικονομικού έτους.

ΠΑΡΑΡΤΗΜΑ 1 Προσωρινή απορρόφηση πιστώσεων του ΕΓΤΕ έως τις 31/08/2011

[pic]

[1] ΕΕ L 209 της 11.8.2005, σ. 1.

[2] Τα έσοδα ειδικού προορισμού που μεταφέρονται πρέπει να χρησιμοποιούνται πρώτα, δηλαδή πριν εγκριθούν οι πιστώσεις από την αρμόδια για τον προϋπολογισμό αρχή ή τα έσοδα ειδικού προορισμού που αναμένεται να προκύψουν στη διάρκεια της χρήσης (άρθρο 10 του δημοσιονομικού κανονισμού).